Bansa nyan jijaweueb, "Soe patéh ubak peue nyang ka kamoe deungoe? Ubak soe nyang ka geupeugah kuasa TUHAN?
2 TUHAN meuharab hamba Gobnyan nyan lagée tarôk kayée nyang timoh bak tanoh nyang tho kreng. Hana nyang lagak nibak jih nyan óh ta eu rupa; dan hana nyang teutarek até keutameuheuet atranyan.
3 Tanyoe tahina dan tapeujiôh gobnyan, ureuëng nyang kaseb seungsara dan kajra jitanggong deurita nyang phet. Hana meusidroe pih nyang jitem kalon gobnyan, dan geutanyoe keudroe pih hana tatem pakoe ubak gobnyan.
4 Nyang sibeuna jih peunyakét geutanyoe kheueh nyang geutanggong lé gobnyan, seungsara geutanyoe kheueh nyang geudeurita, padahai geutanyoe ta sangka peundeuritaan gobnyan kheueh huköman Po teu Allah keu geuhnyan.
5 Teuma geuhnyan geupeuluka sabab desya-desya geutanyoe, geupeujra sabab buet jeuhet geutanyoe, Gobnyan teuhuköm mangat geutanyoe teupeuseulamat sabab lé darah Gobnyan geutanyoe geupeupuléh.
6 Geutanyoe banmandum ka sisat lagée bubiri nyang sisat, maséng-maséng teumita rot geuh keudroe. TUHAN ka geupeurhot ateueh jihnyan buet jeuhet geutanyoe banmandum.
7 Gobnyan teuseksa deungon keujam, teuma geutanggong nyan deungon saba. Babah Gobnyan hana geupeugah sapeue lagée aneuëk bubiri nyang teuba ubak teumpat si atawa lagée nang bubiri nyang teungoh teucuko bulée.
8 Gobnyan jiteun dan jiba u kantô peungadelan, laju ji iréng dan jihuköm maté. Hana ureuëng nyang tem pako keu naseb geuhnyan; gobnyan maté sabab desya bansa geutanyoe.
9 Gobnyan jikubu meusajan deungon ureuëng jeuhet; jrat gobnyan di teungoh-teungoh ureuëng kaya, bahpi gobnyan hántom na geupeubuet buet nyang jeuhet, dan hántom na geuteumipée."
10 TUHAN meuhéut bahwa gobnyan harôh meudeurita, dan geupeujok droe sibagoe keureubeuen peuamphon desya. Lé sababnyan gobnyan panyang umu dan geuteumé ngieng keuturonan geuh meulalu gobnyan keuheundak TUHAN teulaksana.
11 Lé sababnyan TUHAN meufeureuman, "Óh ka seuleusoe meudeurita seungsara, jihnyan teuma mubahgia dan pueh. Hamba Ulôn nyan, nyang jipeumangat that até Ulôn, ka jitanggong huköman nyang lumpah that le; deumi jihnyan Ulôn kupeuamphon awaknyan.
12 Deungon rila jihnyan jiseurah udeb jih dan jitamong bak itongan ureuëng jeuhet. Jihnyan jiseuôn desya ureuëng ramé dan jimeudoá mangat awaknyan teupeuamphon. Dan Ulôn bri keujihnyan ureuëng ramé sibagoe hadiah, dan jihnyan meuteumé jeumba meusajan deungon ureuëng-ureuëng nyang beuna."
